b'\n_START_ARTICLE_\nFotografiska\n_START_PARAGRAPH_\nFotografiska on yksityinen valokuvataiteen n\xc3\xa4yttelytila Tukholman S\xc3\xb6dermalmilla. Se sijaitsee Stora Tullhusetin tiloissa Stadsg\xc3\xa5rdenissa osoitteessa Stadsg\xc3\xa5rdshamnen 22. Rakennuksen suunnitteli arkkitehti Ferdinand Boberg vuonna 1905, ja se muutettiin nykyiseen k\xc3\xa4ytt\xc3\xb6\xc3\xb6n vuosina 2008\xe2\x80\x932010. Vaikka Fotografiskaa yll\xc3\xa4pit\xc3\xa4\xc3\xa4 yhti\xc3\xb6 nimelt\xc3\xa4 Svenska Fotografiska museet AB, sit\xc3\xa4 ei pid\xc3\xa4 sekoittaa Tukholman Moderna museetin valokuvakokoelmiin, jotka toimivat vuosina 1971\xe2\x80\x931988 itsen\xc3\xa4isen\xc3\xa4 museona nimell\xc3\xa4 Fotografiska Museet._NEWLINE_Fotografiska ei ole museo siin\xc3\xa4 mieless\xc3\xa4, ettei sill\xc3\xa4 ole omia kokoelmia, julkista tukea eik\xc3\xa4 tutkimustoimintaa, vaan toiminta perustuu vaihtuviin n\xc3\xa4yttelyihin ja p\xc3\xa4\xc3\xa4sylipputuloihin. 5\xc2\xa0500 neli\xc3\xb6metrin kokonaispinta-alasta on n\xc3\xa4yttelytilaa 2\xc2\xa0500 neli\xc3\xb6metri\xc3\xa4. N\xc3\xa4yttelyiden lis\xc3\xa4ksi Fotografiskalla on oheistoimintaa, kuten korkeatasoinen ravintola, komediaklubi ja valokuvauksen kurssitoimintaa nimell\xc3\xa4 Fotografiska Academy._NEWLINE_Fotografiskan perustivat veljekset Jan ja Per Broman, jotka ovat laajentamassa toimintaa franchising-periaatteella New Yorkiin, Lontooseen ja Shanghaihin. Kansainv\xc3\xa4listymisess\xc3\xa4 on konsulttina mukana suomalainen Berndt Arell. Lontoon Whitechapeliin Fotografiska saa 9\xc2\xa0000 neli\xc3\xb6n tilat, joihin mahtuu puolen tusinaa n\xc3\xa4yttely\xc3\xa4 kerrallaan. New Yorkin tilat tulevat Flatironin alueelle Park Avenuelle._NEWLINE_Museo avattiin yleis\xc3\xb6lle 21. toukokuuta 2010.'